Episoden skete blot et stenkast fra øjenvidnernes lejligheder.

Lars Peter Andersen bor sammen med sin kæreste og to børn på Vesterbro i Aalborg, og det var i deres område, at der søndag omkring klokken 13 var en skudepisode. - Jeg var hjemme med vores to børn. Min kæreste var på arbejde. Jeg hører tre smæld og tænker egentlig, at det var tre skud, men tænker bagefter; "hvem fanden skyder i Aalborg?", fortæller Lars Peter Andersen og fortsætter. - Jeg går over kigger ud af vinduet, og jeg ser bare folk stå og kigger lidt forbavset. Så jeg tænkte, at det er i hvert fald ikke skud. Så kom politiet Men kort tid efter begynder politiet at møde talstærkt op. - 20 minutter senere kom der en indsatsledervogn hernede og spærrede fuldstændig af, fortæller Lars Peter Andersen. - Jeg hang lidt ud ad vinduet og forsøgte at finde hoved og hale i, hvad der foregik. Jeg kunne høre en, der sagde skud afgivet mod bil eller fra bil mod bil, og jeg tænkte, nå så var det sgu skud. Selv er Lars Peter Andersen ikke påvirket af situationen, men episoden har alligevel gjort ham glad for, at familien var hjemme i trygge rammer. - Det er jo ikke fedt, men det kan ske hvor som helst. Jeg er ikke bange, og jeg er ikke utryg ved at have børn herinde. Jeg er da glad for, vi ikke stod nede på gaden og skulle ud af døre, men jeg tænker ikke så meget over det, fortæller han. Afspærring gav problemer Den store afspærring, som politet lavede, gav i løbet af dagen trafikale problemer. Derudover gav den også familien på Vesterbro nogle problemer. - Vi var da heldige, at vi have en bagtrappe, ellers var min kæreste ikke kommet ind. Jeg råbte ud af vinduet, om man kunne komme ind, hvis man boede her, da der var en mor, der gerne ville hjem til sine børn, men der var altså lukket. Så min kæreste måtte ind af bagtrappen, forklarer Lars Peter Andersen. Troede det var fyrværkeri Laura Dalsgaard Christensen har lige som Lars Peter Andersen også lejlighed på Vesterbro i Aalborg. Hun var også hjemme, da episoden fandt sted, og hun hørte det hele. - Jeg hørte det fra min lejlighed, og jeg troede egentlig bare det var fyrværkeri, da det egentlig bare lød som tre høje knald i træk, fortæller Laura Dalsgaard Christensen til TV2 Nord. Far gav besked Det var først et stykke tid efter, da hun modtog en sms fra sin far, at hun forstod, hvad der var sket blot et stenkast fra hende. - Min far sendte et link til mig, hvor der stod, at der havde været skyderi, forklarer hun. At episoden er sket så tæt på hendes bopæl, har sat sine spor. Alligevel er Laura Dalsgaard Christensen ikke blevet bange. - Det er da utrygt, da jeg ofte er ude at løbe og gå her, så det er lidt uhyggeligt, men jeg tror ikke, at det (skud, red.) er noget, som ville ramme almindelige mennesker, selvom det selvfølgelig altid kan ramme forbi. - Jeg går ikke rundt og er bange i hvert i fald, fastslår hun.